Henrik Fisker vil bygge pavemobil

Danske Henrik Fisker har altid været god til at skabe opmærksom – og nu hopper vi på den igen. Nu meddeler han nemlig, at pave Frans vil modtage en elektrisk pavemobil i form af en ombygget udgave af (den endnu ikke-eksisterende) Fisker Ocean SUV. Det fortæller Fisker i en pressemeddelelse.

Han har skam allerede lovet bilen til paven personligt. Sammen med hustruen Geeta Gupta-Fisker mødtes han med paven i Vatikanet torsdag, hvor han præsenterede billeder af pavemobilens design.

“Jeg blev inspireret af at læse, at pave Frans er meget opmærksom på miljøet og indvirkningen af ​​klimaændringer for fremtidige generationer. Det indre af den pavelige transport fra Fisker Ocean vil indeholde en række bæredygtige materialer, herunder tæpper lavet af genbrugte plastflasker fra havet,” skriver Fisker i pressemeddelelsen.

Normalt er det Mercedes-Benz der leverer pavemobilerne – og de er normalt armerede og udstyret med skudsikker glas. Det er uvist om Henrik Fisker har tænkt sig at armere Ocean-pavemobilen.

Billederne af bilen kan du se her på siden. De viser en hvid udgave af Fisker Ocean med det obligatoriske ‘akvarie’ på toppen, hvorfra paven kan vinke til folket. Selv om Fisker forærer paven en bil, er der dog ikke nogen garanti for, at den vil blive benyttet.

Henrik Fisker præsenterer pavemobilen for pave Frans.

Det er, så vidt vides, første gang paven tilbydes en rent elektrisk bil. Pave Frans kørte dog rundt i en brint-drevet Toyota Mirai i Japan i 2019, så det er ikke første gang han skipper fossile brændstoffer. Mercedes har også lavet hybrid-pavemobiler til hans hellighed.

Efter planen skal Fisker Ocean SUV’en på gaden til menigmand i 2023. Fisker har indgået en produktionsaftale med den kinesiske gigant Foxconn, der blandt andet producerer telefoner for Apple, Samsung og adskillige andre.

Henrik Fisker vil bygge pavemobil